Valdo Paddar ja Jevgeni (Jekki) Rjazin andsid avalikkusele teada, et 26. juunil asutati Kodanike Kaitsekoda, mille ülesanne on kaitsta Eesti kodanikke repressiivse entusiasmi vastu ning aidata prokuratuuril ja Kaitsepolitseil hoiduda põhiseaduse väärtõlgendustest.
Kaitsekoja moodustamise vahetuks ajendiks on asjaolu, et alates 12. juunist 2007 rullub üle Eesti kaks paralleelset puistamislainet. Üks kriminaalasi vaenab Woodstocki baari aprillis märatsejate vastu kaitsnud punkareid ja nende sõpru, teine estofiil Risto Teinoneniga seotud rahvuslasi. Nende raames on üle kuulatud ja läbi otsitud poolsada inimest ja see jada pikeneb päevast päeva.
Koda kahtlustab, et juurdlejad tegelevad kriminaalasjade ettekäändel tutvuskondade võrgustike kaardistamisega, delikaatsete isikuandmete kogumisega ja üldise hirmuõhkkonna loomisega ühiskonnas. Taktikaks on avada kriminaalasi, kuulutada keegi kahtlustatavaks ja kasutada seejärel seadusandluses avanevat võimalust kuue kuu vältel inimesi üle kuulata ja nende kodusid läbi otsida.
Teate avaldajaist: Tartu ülikooli vilistlane Jevgeni Rjazin on Peterburist pärit venelane, kellele omistati Eesti kodakondsus eriliste teenete eest samal päeval Risto Teinoneniga, Joensuu (Soome) ülikooli vilistlane Valdo Paddar on Nõukogude Liidu poliitvang aastaist 1984-1988 ja äsjane Kaitsepolitsei ülekuulatu.
Koda on avatud liitumiseks, soovijail tuleb ühendust võtta kas algatajatega või helistada koja aktivistile kolmapäeval-neljapäeval kell 9-18 telefonil 7375103.
Allikas: Kodanike Kaitsekoda
Kontakt:
SI portaal www.si.kongress.ee
Poliitiliste puistamiste tõttu asutati Kodanike Kaitsekoda SI (2)